b'\n_START_ARTICLE_\nRicky Nolasco\n_START_SECTION_\nLjubiteljska kariera\n_START_PARAGRAPH_\nNolasco je na srednjo \xc5\xa1olo hodil v mestu Rialto, Kalifornija, kjer je \xc5\xa1olanje kon\xc4\x8dal leta 2001. Takoj zatem ga je na naboru lige MLB tistega leta v 4. krogu izbral klub Chicago Cubs.\n_START_SECTION_\nPoklicna kariera\n_START_PARAGRAPH_\n7. decembra 2005 se je v zameno za Juana Pierra skupaj z Sergiom Mitrejem in Renyelom Pinto pridru\xc5\xbeil mo\xc5\xa1tvu Florida Marlins._NEWLINE_Sezono 2008 je Nolasco pri\xc4\x8del kot razbremenilec, a se hitro prebil med za\xc4\x8detne metalce ekipe, kjer se je uveljavil kot eden najbolj\xc5\xa1ih v mo\xc5\xa1tvu. 19. avgusta 2008 je na celotni tekmi proti San Francisco Giants dovolil le dva udarca v polje. Eden izmed teh je bil udarec v polje za dve bazi z eno izlo\xc4\x8ditvijo v 9. menjavi, drugi pa se je odbil od lovilske rokavice igralca prve baze, Mikea Jacobsa. Na tej tekmi je Nolasco tudi sam odbil udarec v polje za dve bazi, ki je domov poslal dva teka. Leta 2008 je zmagal na petnajstih tekmah, s \xc4\x8dimer se je postavil med najbolj\xc5\xa1ih pet metalcev po izkupi\xc4\x8dku zmag v Narodni ligi. _NEWLINE_Leto 2009 je Nolasco odprl kot za\xc4\x8detni metalec ekipe ob Dnevu odprtja. Na zmagi proti mo\xc5\xa1tvu Washington Nationals je po \xc5\xa1estih menjavah dela vpisal zmago. 30. septembra, tik pred koncem te sezone, je na eni tekmi z udarci izlo\xc4\x8dil \xc5\xa1estnajst odbijalcev, s \xc4\x8dimer je podrl ekipni rekord \xc5\xa1tirinajst izlo\xc4\x8ditev z udarci na eni tekmi, ki ga je poprej dr\xc5\xbeal A.J. Burnett. _NEWLINE_Decembra leta 2010 je z ekipo iz Miamija Nolasco podalj\xc5\xa1al svojo pogodbo do konca sezone 2013._NEWLINE_23. avgusta 2011 je Nolasco postal rekorder ekipe v izlo\xc4\x8ditvah z udarci. Dotedaj je najve\xc4\x8dji tovrstni izkupi\xc4\x8dek imel Dontrelle Willis. Slabo leto kasneje, natan\xc4\x8dneje 22. maja 2012, je s svojo 69. zmago presegel \xc5\xa1e Willisov izkupi\xc4\x8dek zmag z ekipo iz Floride.'